钦定古今图书集成/明伦汇编/官常典/第766卷 > 常林
## 钦定古今图书集成/明伦汇编/官常典/第766卷 > 常林

按《魏志》本传，“林字伯槐，河内温人也。年七岁，有父党
造门问林：‘伯先在否？汝何不拜’？林曰：‘虽当下客，临子
字父，何拜之有’？于是咸共嘉之。太守王匡起兵讨董
卓，遣诸生于属县微伺吏民罪负便收之，考责钱谷
赎罪，稽迟则夷灭宗族，以崇威严。林叔父檛客为诸
生所白，匡怒收治，举宗惶怖，不知所责多少，惧系者”
不救。林往见匡同县胡母彪曰：“王府君以文武高才，
临吾鄙郡。鄙郡表里山河，土广民殷，又多贤能，惟所
择用。今主上幼冲，贼臣虎据，华夏震栗，雄才奋用之
秋也。若欲诛天下之贼，扶王室之微，智者望风，应之
若响。克乱在和，何征不捷！苟无恩德，任失其人，覆亡
将至，何暇匡翼朝廷，崇立功名乎！君其藏之。”因说叔
父见拘之意。彪即书责匡，匡原林叔父。林乃避地上
党，耕种山阿。当时旱蝗，林独丰收，尽呼比邻，升斗分
之。依故河间太守陈廷璧。陈、冯二姓旧族，冠冕张扬，
利其妇女，贪其资货。林率其宗族，为之策谋，见围六
十馀日，卒全堡壁。并州刺史高干表为骑都尉，林辞
不受。后刺史梁习荐州界名士，林及杨俊、王凌、王象、
荀纬，太祖皆以为县长。林宰南和，治化有成。超迁博
陵太守、幽州刺史，所在有绩。文帝为五官将，林为功
曹。太祖西征，田银、苏伯反，幽、冀扇动，文帝欲亲自讨
之。林曰：“昔忝博陵，又在幽州，贼之形势，可料度也。北
方吏民，乐安厌乱，服化已久，守善者多，银、伯犬羊相
聚，智小谋大，不能为害。方今大军在远，外有彊敌，将
军为天下之镇也，轻动远举，虽克不武。”文帝从之，遣
将往伐，应时克灭。出为平原太守，魏郡东部都尉，入
为丞相东曹属。魏国既建，拜尚书。文帝践阼，迁少府，
封乐阳亭侯，转大司农。明帝即位，进封高阳乡侯，徙
光禄勋、太常。晋宣王以林乡邑耆德，每为之拜。或谓
林曰：“司马公贵重，君宜止之。”林曰：“司马公自欲敦长
幼之叙，为后生之法。贵非吾之所畏，拜非吾之所制
也。”言者踧踖而退。时论以林节操清峻，欲致之公辅，
而林遂称疾笃，拜光禄大夫。年八十三薨。追赠骠骑
将军，葬如公礼，谥曰贞侯。子峕嗣，为太山太守，坐法
诛。峕弟静绍封。